МББУ “Түбән Мактама 1нче урта белем бирү мәктәбе ”, Әлмәт районы

 **“Сез мәңгегә безнең хәтердә”**

Хәсәншина Рушания Васил кызы, татар теле һәм әдәбияты укытучысы

МБОУ “Нижнемактаминская СОШ №1, Альметьевский район

**“Вы вечно в нашей памяти”**

Хасаншина Рушания Василовна, учитель татарского языка и литературы,

**Сез мәңгегә безнең хәтердә...**

 **Чараның максаты:** Ватаныбыз өчен горурлык хисе формалаштыру, Бөек Ватан сугышында катнашкан солдатларның батырлыгын хәтердә саклау.

 **Бурычлар:** Укучыларның илебезнең тарихи үткәне, Ватаныбызның хәрби тарихы белән кызыксынуларын үстерү; сугыш еллары җырларын һәм хәрби тематикага багышланган шигырьләрне пропагандалау; 1941-1945 еллардагы Бөек Ватан сугышы вакыйгаларын фальсификацияләү омтылышларына каршы тору.

 **Җиһазлау:** якташ сугыш һәм тыл ветераннарының сурәтләре, сугыш чорын чагылдырган китаплар, рәсемнәр күргәзмәсе, плакатлар, видеоязма, презентация.

 Сәхнә чәчәкләр һәм георгий тасмалары белән бизәлгән. Сәхнә түренә **“Сез мәңгегә безнең хәтердә ”, “Бөек Җиңүгә -77 ел”** – дип язылган.

(Талгын музыка астында кыз һәм малай сәхнәгә чыга.)

**Малай:** Хәтер... Ил хәтере, халык хәтере... Тарихта ил һәм халык хәтерендә мәңге онытылмаслык вакыйгалар була. Бөек Ватан сугышы беткәнгә 75 ел үтсә дә, сугыш китергән яра-җәрәхәтләр күпләрнең йөрәгендә әле һаман төзәлми, әле дә әрни. Чөнки ул әрнү буыннан-буынга күчә. Хәтердә, барсы да хәтердә...

**Кыз:** Бер кайтырбыз диеп киткән юлдан

 Китсәләр дә алар кайтмады.

 Алар өчен бары җилләр генә

Ачып-ябып йөри капканы.

**Җыр: Кайтыгыз солдатлар**

Киткән чакта егетләр сугышка

Буп-буш булып калды ихата.

Каһәр сугыш, ул елларны түгел,

Кеше гомерләрен югалта.

Кушымта:

Кайтыгыз, солдатлар, сез кайтыгыз,

Хәтерләрдә генә булса да.

Кайтыр бер мәл, кайтыр диеп сезне,

Һаман көтә туган бусага.

Кызлар киткән чакта яу кырына

Түрдә калды ап-ак күлмәкләр.

Туйда сүзләр әйтелми калдылар,

Таратылмый калды бүләкләр.

Күпме солдат кайтмады сугыштан,

Күпме еллар әрәм калдылар.

Исән булганнарның яшьлекләрен,

Елларын булса да алдылар.

**Малай:** Сугыш… Нинди авыр, каһәрле, шомлы сүз бу! Ул ничә  миллион кешенең гомерен өзгән, күпме балаларны  ятим иткән, аналарны тол калдырган!

**Кыз:** Сугыш…Чиктән тыш киеренкелек чоры. Аяусыз дошманга каршы көрәш. Җимерелгән шәһәрләр, көлгә әйләнгән авыллар.

**Малай:** Яндырылганның, җимерелгәннең, таланганның исәбе булмый. Меңләгән шәһәр хәрәбә хәленә китерелә. 700 меңнән артык авыл көлгә әйләнә.

**Кыз:** Сугыш 1418 көнгә сузыла һәм анда 27 миллионнан артык совет кешесе һәлак була. Бу көн саен 19 мең кеше дигән сүз.

**Шигырь: 1418 КӨН**

Бер мең дүрт йөз унсигез көн,
Бер мең дүрт йөз унсигез төн
Тетрәп торды җирләр көн-төн,
Күкрәп торды күкләр көн-төн,

Коеп торды өстебезгә
Бер өзлексез ут яңгыры:
Янды шәһәр,
Авыл белән
Янды бергә иген кыры.
Янды йөрәк!
Күкрәкләрдә
Үч ялкыны күтәрелде.

**Малай:** Шушы 4 ел эчендә бик күп бәрелешләр була. Бу – Мәскәү янындагы сугыш, Курск, Днепрны кичү, 900 көнгә сузылган Ленинград блокадасы. Бу бәрелешләрдә безнең якташларыбыз да кан коя.

**Кыз:** Бөек Ватан сугышында Татарстаннан 560 меңнән артык кеше катнаша, кызганыка каршы, аларның 250 меңнән артыгы туган туфрагын күрү бәхетенә ирешә алмый. Алар еракта мәңгелек йокыга талалар. Туган җирләре өчен башларын салган бу батырларны онытырга хакыбыз юк. Алар безнең белән, безнең арада.

**Шигырь: Онытма син!**

Хәтерләүдән курыкма син!
Үткәнеңне онытма син!

Бел син ерак бабайларның
ничек итеп көн иткәнен,
ни иккәнен, ни чиккәнен,
нинди уйлар, нинди моңнар
безгә калдырып киткәнен.
Исеңдә тот, аларның син
сугышларда кан түккәнен,
Туган җирнең иреге өчен,
зинданнарда интеккәнен...

Һәр карыш җир сугарылган
шәһит җаннар каннарында.
Үткән яулар шәүләсе бар
Туган якның таңнарында.

һәр нигезнең, һәр авылның,
һәр каланың үткәне бар...
Гыйбрәт алырлык мирасның
калганы бар, киткәне бар...

Горур сүз әйт, сорасалар:
ни кавемнән? Нинди җирдән?
Киләчәккә аек карар
үз тарихын анык белгән!

Хәтерләүдән курыкма син!
Ил үткәнен онытма син!

**Малай:** Бөек Ватан сугышы... Туган җир өчен көрәшкә, үлемнән куркмыйча, кулында корал тота алырлык һәр кеше дошманга каршы чыга. Әйдәгез, бу вакыйгаларны искә төшерик...(видеоязма)

**Кыз:** Сугыш-ул авыр, канкойгыч , хәлиткеч көрәшләр генә түгел, ә тылдагы кешеләрнең өзлексез, интектергеч, авыр хезмәте дә . Армия өчен снаряд, корал, кием кирәк була. Ә ир-атлар барсы да фронтта , станоклар артында урыннарны картлар, хатыннар һәм балалар ала. Алар ач-ялангач, ял итмичә, үзләре турында онытып, "Барысы да фронт өчен, барысы да җиңү өчен!» дип яшиләр.

**Малай:** Сугыш һәр гаиләдә үзенең эзен калдырды. Сөекле улларын, яраткан ирләрен, әтиләрен югалткан аналарның, хатыннарның, балаларның кайгы-хәсрәте мәңге онытылмас.

 **Кыз:** Сугыш... Каһәр суккан сугыш. Ачлык. Үлем. Яралар. Күз яшьләре. Газизләренең сугыш кырында ятып калуы белән килешә алмыйча күз яшьләрен түгә-түгә сукырайган аналар...

**Җыр:** **Ана сагышы**

Бер ноктага төбәлгән ана,

Йөрәгендә аның зур яра.

Кече улын исенә төшерә,

Йөрәгеннән аның яшь тама.

“Сау бул, әнием!-дип әйткәне,

Истә әле газиз ананың.

Бер-бер артлы исенә төшерә,

 Соңгы карашларын баланың.

Кушымта:

Сугыш алды улының җанын,

Тыңламады ананың догасын.

Кабере бик еракта калды,

Улын яшьли сугыш гүргә салды.

Нигә инде сугыш ананы,

Ялгыз итеп, алай калдырды.

Кече улы бердәнбере иде,

Соңгы ышанычсыз калдырды.

**Малай:** Бу аяусыз сугышта фашистлар беркемне дә кызганмый: картларны да, хатын-кызларны да, балаларны да...

**Шигырь: Вәхшәт**

Алар... Алар җыйнап аналарны,
Балаларны кырга кудылар.
Казыттылар чокыр, ә үзләре
Читтән көлеп карап тордылар...

Ә аннан соң чокыр кырыена
Тезделәр дә хәлсез халыкны,
Зур борынлы, ямьсез бакыр күзле
Исрек майор өскә калыкты.

Көн яңгырлы иде... Берсен-берсе
Этә-төртә кургаш болытлар
Иелделәр җиргә...
Юк, бу көнне,
Бу көнне мин мәңге онытмам!

Үзем күрдем, үз күзләрем белән,
Үкереп акты ничек елгалар;
Балалар күк ничек үкси-үкси
Яшен түкте ярсып җир-ана.

Үзем күрдем, ничек моңлы кояш
Болыт аша җиргә сузылып,
Үксеп үпте үксез балаларын
Соңгы кабат кысып, суырып.

Нәфрәтеннән, йөрәк ачысыннан
Көзге урман шашып шаулады.
Ишетелде калын бер имәннең
Авыр сулап җиргә ауганы.

Яшь балалар, куркып, аналары
Итәгенә елап ябышты.
Мылтык тавышы кисте карт ананың
Йөрәгеннән чыккан каргышны.

Бер кечкенә бала, яфрак төсле
Калтыранып, төелеп яшенә,
Анасының итәк арасына
Бөдрә чәчле башын яшерә.

Ул сарыла шашкан анасына,
Нәни күңеле сизә, күрәсең!
— Аталар бит, әнием, яшер мине,
Әнием, бәгърем, килми үләсем!..

Ана, иелеп, ике кулы белән
Күтәрде дә җирдән баласын,
Күкрәгенә кысты һәм мылтыкка
Каршы тотты йөрәк парасын.

Бала кинәт аңа ыргытылды,
Ачы тавыш өзде йөрәкне:
— Мин яшисем килә, әнием, җибәр,
Әнием, җаным, бәгърем... кирәкми...

— Курыкма, балам, хәзер... хәзер бетә,
Йом күзеңне, күзең күрмәсен!
Түз, түз, балам... хәзер... авырттырмас та...
Палач тереләй җиргә күммәсен!..

Бала йомды күзен...
Ак муеныннан
Кызыл тасма төште, салынып.
Ауды җиргә бергә ике тормыш,
Бер-берсенә ябышып, сарылып.

Күк күкрәде кинәт, җил сызгырды,
Җир елады кысып тешләрен.
Нинди ачы бу яшь, нинди кайнар!..
Нишләдең . син, җирем, нишләдең?

Әйт син миңа, миллион еллар яшәп,
Син бакчалы, күлле, чәчәкле,
Күрдеңме тик бер кат үз гомреңдә
Мондый хурлык, мондый вәхшәтне?!

Күтәр, илем, хаклык байрагыңны
Буяп җирнең канлы яшенә,
Үлем булсын нуры, ана канын,
Бала канын эчкән вәхшигә!

 **Кыз:** Югалтулар алып килде сугыш,

 Күпме дуслар кайтмый калдылар.

 Шул дусларның йокыларын саклап,

 Ак каеннар моңсу шаулыйлар.

**М.Җәлилнең “Кызыл ромашка” шигырен сәхнәләштерү.**

**Малай:** Мәңгелек ут –ялкыннардан һәйкәл

 Һәлак булганнарга сугышта.

 Мәңгелек ут – алар сулышы ул

 Тоташылган безнең сулышка.

**Кыз:** Исәннәрнең кадерен, үлгәннәрнең каберен бел! дип юкка гына әйтмиләрдер. Әйе, аларның исемнәре тарихка алтын хәрефләр белән мәңгегә уелып калды.

**Малай:** Сугыш фаҗигәләрен онытырга мөмкин түгел. Ачы сугыш сөреме бер гаиләне дә читләтеп үтмәде. Ләкин халкым Бөек Җиңүгә ышаныч белән яшәде. Озак көттергән ул Җиңү көне килде. Аны 1945 елның чәчәкле язы алып килде.

**Шигырь: Җиңү көне**

Тугызынчы май -

Җиңү бәйрәме.

Бәйрәмнәрнең иң

Зуры, мөгаен.

Бөтен ил белән,

Яше һәм карты

Бәйрәм итәбез

Аны ел саен.

Безнең Ватанны

Ташларга буып

Килгән фашистлар

Күп еллар элек.

Безнең солдатлар

Явыз дошманны

Газиз Ватаннан

Түккән себереп.

Ул көннән инде

Күп еллар үтте,

Еракта калды

Ул җиңү таңы.

Ләкин беркем дә

Җуймый хәтердән,

Саклый исендә,

Онытмый аны.

**Кыз:** Хөрмәтле ветераннарыбыз, укучылар! Бөек Җиңүнең 77 еллыгына багышланган кичәбез ахырына якынлашты. Күкләребез аяз, дөньяларыбыз имин, көннәребез тыныч булсын дигән теләктә без сезнең саубуллашабыз.

**Җыр: Җиңү таңы**

Күңел сыкрап куя яу кырыннан

Кайтмый калганнарны әйткәндә.

Ил солдаты! Исемең онытылмады-

Сының яши мәрмәр һәйкәлдә!

Кушымта:

Җиңү таңы кабатлана һаман

Исән калганнарга дан булып!

Бәйрәм көнен каршылыйбыз, дуслар,

Уртак шатлык, уртак җан булып!

Еллар ерагая барган саен

Халкым барлый батыр улларын...

Ядкяр булып китапларга күчә

Улларының матур уйлары...

Мәңгелек ут яна мәйданнарда,

Гөлләр балкый утның нурында!

Җиңү алып кайткан исемнәрне

Тапшырырбыз килер буынга.